དགའ་ལྡན་ཁྲི་ཐོག་བཞི་པ་ཞ་ལུ་བ་ལེགས་པ་རྒྱལ་མཚན་

དགའ་ལྡན་ཁྲི་ཐོག་བཞི་པ་ཞ་ལུ་བ་ལེགས་པ་རྒྱལ་མཚན་ནི། རབ་བྱུང་དྲུག་པའི་ཤིང་ཡོས་༡༣༧༥ལོར་གཙང་ཞ་ལུར་སྐུ་འཁྲུངས། སྐུ་ན་ཆུང་དུས་ནས་ཞ་ལུ་དགོན་པའི་ཆོས་སྒོར་ཞུགས་ནས་རབ་བྱུང་མཛད། ཡི་གེ་འབྲི་ཀློག་དང་དགོན་དེའི་ཆོས་སྤྱོད་ཆོ་ག་སོགས་ལ་བརྩོན་པར་རྒྱ་ཆེར་བྱས་ཏེ་དབུ་མཛད་ཀྱང་གནང༌། ཞ་ལུ་གྲགས་པ་རྒྱལ་མཚན་དང༌། ཤངས་པ་ཀུན་མཁྱེན་བསྟེན་ནས་མདོ་རྒྱུད་གཞུང་ལུགས་ལ་བསླབས་པས་མཁས་པར་གྱུར། རྗེ་ཙོང་ཁ་པ་ཆེན་པོ་གཙང་ནས་དབུས་སུ་ཕེབས་དུས་ཞབས་ཕྱིར་བྱོན་ཏེ། རྗེ་བླ་མ་དང༌། རྒྱལ་ཚབ་ཆོས་རྗེ། འདུལ་འཛིན་གྲགས་པ་རྒྱལ་མཚན། མཁས་གྲུབ་དགེ་ལེགས་དཔལ་བཟང༌། བླ་མ་བཟང་སྐྱོང་བ། ཤར་པ་རིན་ཆེན་རྒྱལ་མཚན་སོགས་སྐྱེས་ཆེན་དམ་པ་དུ་མའི་དྲུང་ནས་མདོ་སྔགས་ཀྱི་གཞུང་ལུགས་དུ་མར་ཐོས་བསམ་ཉམས་བཞེས་མཛད་པས་ཡོངས་ཀྱི་དགེ་བའི་བཤེས་གཉེན་ཆེན་པོར་གྱུར།
རྗེ་ཙོང་ཁ་པ་ཆེན་པོས། ནམ་ཞིག་ཆོས་སྐུ་གཅིག་ཏུ་མ་གྱུར་བར་དུ། ངས་ཁྱོད་ཀྱི་བཤེས་གཉེན་བྱེད་པ་ཡིན་ནོ། ཞེས་ཐུགས་ཤིན་ཏུ་མཉེས་པའི་དབུགས་དབྱུང་བ་ཡང་བཤད། གདན་ས་དགའ་ལྡན་རྣམ་པར་རྒྱལ་བའི་གླིང་གི་དབུ་མཛད་གནང་བཞིན་པའི་མུར། རབ་བྱུང་བདུན་པའི་ས་ལུག་དགུང་ལོ་རེ་བཞི་པ་༡༤༣༩ལོར་འཇམ་མགོན་ཙོང་ཁ་པ་ཆེན་པོའི་རྒྱལ་ཚབ་ཏུ་དགའ་ལྡན་གསེར་ཁྲིར་ཞབས་སེན་འཁོར་ལོའི་རེ་ཁ་མངོན་པ་བཀོད་དེ་མི་ལོ་བཅུ་གཉིས་རིང་ཚོགས་པ་བསྐྱངས། རྗེ་བླ་མའི་རྡོ་རྗེ་འཇིགས་བྱེད་ཀྱི་ཆོས་སྐོར་ཀུན་དང་ཁྱད་པར་མན་ངག་གསུམ་གྱི་གདམས་པས་སྐལ་ལྡན་གྱི་མཁས་གྲུབ་དུ་མ་སྨིན་པར་མཛད། དགེ་འདུན་གྱི་སྡེ་ཡང་ཆོས་འཇིག་རྟེན་གཉིས་ཀས་བསྐྱངས་བས་དགེ་འདུན་གྱི་སྡེ་འཕེལ་ཞིང༌། ལོངས་སྤྱོད་ཀྱི་འདུ་ལོངས་ཡང་འདི་ཁོ་ནའི་དུས་ཆེ་བ་བྱུང༌། དགའ་ལྡན་གསེར་ཐོག་གི་འཕྲོ་ཡང་རྗེ་གདིས་གྲུབ་པར་མཛད། མཁས་ཤིང་བཙུན་པའི་རྣམ་ཐར་གཙང་མ་བདག་གིར་བཞེས་པ་ལས་རྩོད་མེདཡོངས་གྲགས་གྱི་སྡེ་སྣོད་འཛིན་པ་ཆེན་པོ་རྣམས་ཀྱང་ཞབས་ལ་བཏུགས་ཏེ་ཤིན་ཏུ་གུས་པ་ལྷུར་ལེན་པ་དང༌། ས་འབྲིའི་འཁོན་འགྲས་བྱུང་བར་མཐུ་ཟློག་གི་རྟགས་མཚན་ཆེ་བ་བསྟན་པས་མི་བསྲུན་པའི་སྐྱེ་བོ་ཀུན་ཀྱང་སྐྲག་ནས་ཞུམ་པར་གྱུར། དེར་བརྟེན་མཐུ་སྟོབས་དབང་ཕྱུག་ཞ་ལུ་བ་ཞེས་གྲགས་པ་བྱུང་སྟེ་ཞྭ་སེར་ཅོད་པན་འཆང་བའི་རིང་ལུགས་གཙང་མའི་རྒྱལ་མཚན་བླ་ན་བསྒྲེངས།
གྲུབ་ཆེན་ཐང་སྟོང་རྒྱལ་པོས་བྲག་རལ་གྱི་ལྕགས་ཟམ་འཛུགས་པར་དགའ་ལྡན་གྲྭ་པ་ཚོ་ཟམ་རྡོའི་ཞལ་འདེབས་ཞུ་མཁན་གཏོང་བ་སོགས་ལུགས་གཉིས་གནས་ལ་གཟིགས་པ་ཤིན་ཏུ་ཡང༌། འཕྱོངས་རྒྱས་ནང་སོ་དང༌། སྡེ་པ་སྣེའུ་གདོང་པ་གཉིས་འཁོན་པའི་འཁྲུག་ཟིང་བྱུང་སྐབས། འཕྱོངས་རྒྱས་པས་ཞུས་ངོར་དམག་བརྒྱབ་ཀྱི་སྐུ་བསྲུང་ཕྱག་མདུད་ཅིག་གནང་བ་ལས་གཡུལ་སར་རྟ་ལ་མདུང་ཐེབས་ཀྱང་མ་ཕིགས་པ་སྲུང་མདུད་ཀྱིས་སྐྱོབ་པར་བཤད། འཕྱོངས་རྒྱས་ནང་སོ་དཀོན་མཆོག་རིན་ཆེན་ལ་གདུང་རྒྱུད་མ་བྱུང་བར། སོ་སོར་འབྲངས་མའི་སྒོ་ནས་སྲིད་བསྐྱེད་པས་བུ་རྡོ་རྗེ་ཚེ་བརྟན་བྱུང་ཞིང་ཕྱིས་དེས་འཕྱོངས་རྒྱས་རི་བོ་བདེ་ཆེན་དགོན་འདེབས་པའི་ཡོན་བདག་བྱས། གོང་ས་ལྔ་པ་ཆེན་པོ་ཡང་འདིའི་གདུང་རྒྱུད་ལས་འཁྲུངས་པ་ཡིན་ནོ། རྗེ་འདི་ཉིད་ཞལ་བཞུགས་རིང་སྡེ་པ་འཕྱོངས་རྒྱས་པས་དཔོན་སློབ་ཐམས་ཅད་ལ་ཟས་གོས་ཀྱི་མཐུན་རྐྱེན་ལྷུག་པོར་སྦྱོར། གཟིམ་ཁང་ཤོད་དུ་གསང་བདེ་དུས་འཁོར་གསུམ་གྱི་གསེར་སྐུ་མི་ཚད་མ་བཞེངས་པ་སོགས་སྐུ་གསུང་ཐུགས་རྟེན་ཡང་རྒྱ་ཆེར་བཞེངས་པར་མཛད། མཐར་རབ་བྱུང་བརྒྱད་པའི་ལྕགས་རྟ་ ༡༤༥༠ ལོའི་ཧོར་ཟླ་དྲུག་པའི་ཚེས་ཉེར་བཞི་ལ་དགོངས་པ་ཆོས་དབྱིངས་སུ་ཐིམ་དུས་གསེར་གྱི་མེ་ཏོག་གི་ཆར་བབས། སྐུ་གདུང་ཞུགས་སུ་ཕུལ་བ་ལས་དབུ་ཐོད་ལ་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པར་བྱོན་པ་གཟུངས་གཞུག་ཏུ་བྱས་ཏེ་དངུལ་གྱི་རྣམ་རྒྱལ་མཆོད་རྟེན་བཞེངས་པ་དགའ་ལྡན་གསེར་གདུང་ཁང་གི་གཙོ་བོའི་གཡས་ཀྱི་གསུམ་པར་བཞུགས། འཕྱོངས་རྒྱས་རི་བོ་བདེ་ཆེན་དགོན་གྱིས་ཀྱང་རྗེ་འདིའི་དུས་མཆོད་སྲུང་པར་བྱེད། རྗེ་འདི་ཉིད་སྟོན་པའི་སྤྱན་སྔར་བྱང་སེམས་དྲི་མེད་གྲགས་པའི་སྐྱེ་བར་བཤད་ཅིང༌། སྐུ་རབས་ཕྱི་མ་རྣམས་ནི་རྗེ་འཇམ་དབྱངས་བཞད་པ་སྐུ་ཕྲེང་རིམ་བྱོན་རྣམས་ཡིན་ཞེས་ཆ་ཧར་དགེ་བཤེས་བློ་བཟང་ཚུལ་ཁྲིམས་ཀྱིས་རྗེའི་རྣམ་ཐར་བདེ་ལེགས་ཀུན་གྱི་འབྱུང་གནས་སུ་གསུངས། གསུང་སྐྱེས་སློབ་མ་ཡང་རྗེ་ཡབ་སྲས་ཀྱི་བུ་སློབ་ཕྱི་ཚར་ཕལ་ཆེ་བ་རྗེ་འདིའི་སློབ་མ་ཡིན་ནོ། །
Category:མི་སྣ།